Indauluan da Ronelyn B. Ramones ken Edison B. Tobias dagiti nangabak iti Salip iti Ababa a Sarita ti Mayor Carlito F. Pentecostes, Jr. Awards for Ilokano Literature (Mayor CFPJ Awards) para kadagiti propesional ken agdadamo a mannurat nga Ilokano, kas panagsaganadda.
Pinangabak ni Ramones, mangala-ala iti midwifery iti Northwestern University iti Laoag City ken agnaed iti Brgy. 40 Buyon, Bacarra, Ilocos Norte, iti Umuna a Gunggona ti saritana a “Puso ti Maysa nga Ina.”
Pinangyalat met ni Tobias, maysa a mannalon iti Centro East, Sta. Teresita, Cagayan, iti Umuna a Gunggona ti saritana a “Gapu Kenka, Amo.”
Dadduma pay a nangabak: Iti kategoria a propesional: Maika-2 a Gunggona ni Jobert M. Pacnis, mannursuro iti Aparri West National High School a taga-Ammubuan, Ballesteros, Cagayan, babaen ti saritana a “Desdes”; ken Maika-3 a Gunggona ni Jovito F. Amorin, sigud nga empleado ti Phililippine Long Distance Telephone Co. (PLDT) ken sigud a part time Instructor iti North Luzon Philippines State College iti Candon City ken tubo iti Santa Maria, Ilocos Sur ken agnaeden iti United Kingdom, babaen ti saritana a “Ti Gate.”
Iti kategoria nga agdadamo: Maika-2 a Gunggona, Marichel E. Suguitan, OFW iti Hong Kong a taga-Aggub, Solano, Nueva Vizcaya, iti saritana a “Kalding”; Maika-3 a Gunggona, Hennessy Bobis Nares, tubo iti Laoag City ken agnaeden iti Flourishing, Gonzaga, Cagayan, iti saritana a “Ni Lucky”; ken dua a Consolation Prizes, da Ferdinand N. Cortez, tubo iti Buguey, Cagayan a propesor iti Saint Louis University iti Tuguegarao City, iti saritana a “Lumba”; ken Shiela Joanna Salmasan Basug, 4th Year iti Cagayan National High School iti Tuguegarao ken agnaed iti San Gabriel Village, Tuguegarao City, iti saritana a “Tarigagay.”
Nagpaay a hurado da Dionisio S. Bulong, chairman; ken Cles B. Rambaud ken Juan Al. Asuncion, kamkameng.
Mapadayawan dagiti nangabak kabayatan ti Maika-46 a Kombension Nasional ti GUMIL Filipinas a maangay iti Masisit Beach Resort, Sanchez Mira, Cagayan inton Abril 18-20, 2014.
Da Mayor Carlito Fidel Pentecostes, Jr. ti Gonzaga, Cagayan ken ti kaingungotna a ni Mrs. Marilyn S. Pentecostes ti sponsor ti salip, babaen ti pannakitinnulong ti GUMIL Cagayan ken ti GUMIL Filipinas. (Mayor CFPJ Awards Secretariat)
(Naipablaak iti Bannawag, Pebrero 10, 2014 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn